Stankelbeinfluer

Stankelbeinfluer er en liten familie av fluer som lett kjennes på sine lange, tynne bein. De er vanlige på busker og trær, der de løper omkring på bladene.

Utseende 
Små til ganske store fluer (3,5– 20 mm lange) med slank kropp og lange, tynne bein. Brystet (thorax) har bare korte hår midt oppe på ryggen, men det finnes noen kraftige børster langs kanten av ryggen. Sidene er kledt med lange hår. Bakkroppen er sylindrisk, lang og tynn hos hannene, men gjerne noe oppsvulmet hos hunnene fordi de bærer mange egg. Et eller flere av hannens bukledd har oftest forskjellige slags utvekster som står i sammenheng med de store, ytre kjønnsorganene på bakkroppsspissen.

Hodet er vanligvis rundt, men pannen kan være flat og dermed gi hodet et trekantet omriss. Fasettøynene er ganske store og mer eller mindre runde. I pannen sitter tre punktøyne (ocelli). De har alltid to kraftige børster i bakhodet (occiput) rett bak fasettøynene, ellers mangler de fleste kraftige børster langs fasettøyekanten (orbitalbørster). Kinnbørster (vibrissae) mangler. Antennene er ganske små, tre-leddete, det tredje leddet er avrundet. Oppe på det tredje leddet nær roten sitter en antennebørste (arista) som ofte er tydelig hårete. Munndelene er av typisk fluetype og gjerne litt forlenget nedover til en kort sugesnabel.

Vingene er lange og smale med en lang, linseformet celle midt i vingen mot spissen og en avlang, rektangulær celle rett under og innenfor denne. De har vanligvis ingen fargeflekker eller bånd.

Beina er svært lange og tynne, uten kraftige børster.

Larvene er hvite, pølseformede, tilspisset i hodeenden, uten noe tydelig avsatt hode. Bakerst sitter to åndehull (spirakler) som gjerne står opp som et par korte horn.

Levevis 
Larvene lever stort sett i råtnende plantemateriale eller møkk, men enkelte utenlandske arter har gjort skade på hagevekster. De voksne fluene løper omkring i vegetasjonen. De er rovdyr som fanger forskjellige slags små insekter. Noen arter har avanserte paringsritualer.

Systematisk inndeling / norske arter 
 

 Ordenen tovinger, Diptera
 Underordenen høyerestående fluer, Cyclorrhapha
 Gruppen Schizophora
 Overfamilien Nerioidea
 Familien stankelbeinfluer, Micropezidae
 Underfamilien Calobatinae
 Slekten Calobata Meigen, 1803
 Calobata petronella (Linnaeus, 1761)  – meget vanlig
 Slekten Cnodacophora Czerny, 1930  – foreløpig ikke funnet i Norge
 Cnodacophora stylifera (Loew, 1870)  – kjent fra Sverige
 Slekten Neria Robineau-Desvoidy, 1830  (før oftest kalt Compsobata Czerny)
 Neria cibaria (Linnaeus, 1761)
 Neria commutata (Czerny, 1930)
 Neria ephippium (Fabricius, 1794)
 Neria nigricornis (Zetterstedt, 1838)
 Underfamilien Micropezinae  – kan kjennes på flat panne og dermed trekantet hode
 Slekten Micropeza Meigen, 1803
 Micropeza corregiolata (Linnaeus, 1767)
 Underfamilien Taeniopterinae
 Slekten Rainieria Rondani, 1843  – med kraftige børster langs innerkanten av fasettøynene. Foreløpig ikke funnet i Norge.
 Rainieria calceata (Fallén, 1820)  – funnet i Sverige

Referanser

Kilder 
 Steyskal, G.C. 1987. Micropezidae. I: McAlpine, J.F. m.fl. (red): Manual of Nearctic Diptera. 2: 761-768. Research Branch, Agriculture Canada, Ottawa.
 Internettressursen Fauna Europaea, utbredelsesdatabase for europeiske dyr.

Eksterne lenker 
 

Fluer